section_heading: Osnutak studija Medicine u Osijeku
paragraph_text: 30. kolovoza 1979. godine odlukom Sekretarijata za prosvjetu, kulturu i fizičku kulturu SR Hrvatske u Osijeku je otvoren dislocirani Studij medicine pri Medicinskom fakultetu Sveučilišta u Zagrebu. Prva je generacija Studija medicine upisana u akademskoj godini 1979./1980. Nastava se odvijala u prostorijama Pedagoškog fakulteta, Pravnog fakulteta, Rektorata, srednjoškolskog centra Ruđera Boškovića te u tadašnjoj Općoj bolnici Osijek i Domu zdravlja Gornji grad. 1988. tadašnji su asistent Aleksandar Včev i student Marinko Žulj pokrenuli inicijativu za osnivanje Društva za utemeljenje i razvoj studija medicine u Osijeku.<br />Kako je održavanje nastave na više udaljenih lokacija predstavljalo problem, vodstvo je zagrebačkog Medicinskog fakulteta zatražilo od osječkih gradskih vlasti izgradnju zgrade za potrebe studija. Osječki Ekonomsko-tehnički zavod projektirao je Zgradu temeljnih biomedicinskih znanosti. Radovi su započeli arheološkim iskapanjima u lipnju 1989., a izgradnja je počela 1990. Tijekom Domovinskoga rata radovi su prekinuti, a atomsko sklonište u podrumu zgrade korišteno je kao sklonište za zbrinjavanje bolesnikâ tadašnje Kliničke bolnice Osijek.